Getuies in Thandi Modise-saak móét in hof verskyn | Maroela Media
Kapt. Tebogo Mokolobate. Foto: AfriForum
Bejani Chauke, pres. Cyril Ramaphosa se raadgewer, en kapt. Tebogo Mokolobate moet op 29 April in die Potchefstroomse landdroshof verskyn óf arrestasie staar hulle in die gesig.
Hulle is as getuies gedagvaar in die private vervolging van Thandi Modise waarin AfriForum se private vervolgingseenheid namens die Nasionale Dierebeskermingsvereniging (NDBV) optree.
AfriForum se private vervolgingseenheid het dié persone kragtens artikel 205 van die Strafproseswet verplig om vroeër vandeesmaand in die Potchefstroomse landdroshof te verskyn ten einde die vervolgingspan van wesenlike en relevante inligting ten aansien van die saak teen Modise te voorsien.
Chauke was nie tydens die hofverrigtinge teenwoordig nie en sy regsverteenwoordiger het aangedui dat hy weens mediese redes nie teenwoordig kon wees nie. AfriForum het egter 'n aansoek ingedien vir die uitreiking van 'n lasbrief wat oorgehou is tot 29 April.
Indien Chauke nie 'n verklaring verskaf tot bevrediging van die ondersoekbeampte nie, kan hy in hegtenis geneem word indien hy nie Maandag in die hof teenwoordig is nie.
Mokolobate het wel met die ondersoekbeampte van die private vervolgingseenheid gekonsulteer, maar geen verklaring is verskaf wat antwoorde op die wesenlike vrae bevat nie.
Chauke was tydens die pleging van die beweerde misdaad Modise se raadgewer. Mokolobate is 'n kaptein in die SAPD en was ten tyde van die pleging van die beweerde misdaad die hoof van Modise se sekuriteit.
Chauke en Mokolobate het geweier om verklarings aan die private vervolgingseenheid te gee, maar is ingevolge artikel 205 gedagvaar om hul verklarings af te lê. Artikel 205 is veral daarop gemik om persone wat oor inligting omtrent 'n beweerde misdaad beskik, maar dit nie aan die ondersoekers wil openbaar nie, te dwing om die inligting te verskaf.
AfriForum NDBV Thandi Modise
Saak is al oud en duur lank maar so word die goed onder die mat uitgehaal. Wie gaan verduidelik hoekom sy in die 1ste plek nie vervolg was nie
Dit is duidelik dat hulle haar probeer beskerm en hulle kom weg daarmee! As dit ek was is ek laaaankal gearresteer en …….
SA is 'n banana republiek waar almal "equal" is, MAAR AS JY 'N CancER GROOTKOP IS, IS JY NET MEER "EQUAL"!!!